Virallinen lehti nro C 050 , 22/02/1999 s. 0081



KIRJALLINEN KYSYMYS P-1736/98 esittäjä(t): Kyösti Virrankoski (ELDR) komissiolle (20. toukokuuta 1998) Aihe: Natura 2000 -asiakirjain salailu Suomessa ja käsittely EU:ssa Suomessa ollaan parhaillaan kokoamassa Natura 2000 -verkostoon liitettäviä alueita. Alueista on esitetty kartat, joista selviävät vain rajaukset, jos nekään esim. jokien osalta. Lisäksi maakuntien liitoille, kunnille ja maanomistajille on esitetty ylimalkaiset selvitykset alueiden luonnonarvoista ja suojeluajatuksista. EU:n komissio vaatii tiedot jokaisesta kohteesta erityisellä Natura 2000 -tietolomakkeella, jossa esitetään ne perusteet, joilla kohde aiotaan sisällyttää suojeluohjelmaan. Näissä lomakkeissa on annettava mm. seuraavat tiedot: luontotyypin rajaus, sen edustavuus kyseisellä alueella ja sen suhteellinen pinta-ala luontotyypin koko pinta-alasta maassa. Eliölajien osalta on esitettävä mm. kannan koko ja tiheys alueella suhteessa lajin koko maan laajuiseen kantaan. Suomen viranomaiset eivät ole näyttäneet näitä lomakkeita enempää maakunnallisille tai kunnallisille viranomaisille kuin maanomistajille. Kuitenkin näiden on perehdyttävä asiaan ja annettava siitä jopa lausunto. Julkisissa asiakirjoissa näitä perustietoja ei ole. Erityisesti maanomistajat ovat epätietoisia siitä, miksi heidän maitaan aiotaan suojella, sillä suojeluohjelmiin sisältyy mm. omakotitalojen puutarhoja. Vaikka apulaisoikeuskansleri on päätöksellään edellyttänyt, että tietolomakkeen mukaiset luototyyppien sijainnit on ilmoitettava, vaadittuihin toimiin on ryhdytty hyvin vastahakoisesti ja viivytellen. Edellä olevan perusteella kysyn, katsooko komissio, että tällainen salaileva asian valmistelu ja sen käsittely kaksilla papereilla on EU:n hallintomenettelyn mukaista ja vastaa esim. SEM-2000-projektin tavoitteita? Onko kansalaisen oikeusturva otettu asianmukaisesti huomioon, kun häneltä salataan ne perusteet, joilla hänen omistamaansa maata aiotaan sisällyttää suojelukohteeseen? Aikooko komissiokin salata tietolomakkeet niiltä, joita kyseinen päätös koskee? Kuinka tällainen menettely on sopusoinnussa EU:n perusperiaatteiden demokraattisuuden, hallinnon avoimuuden, laillisuuden ja kansalaisten perusoikeuksien kunnioituksen kanssa? Komission jäsenen Ritt Bjerregaardinkomission puolesta antama vastaus (16. kesäkuuta 1998) Kuten parlamentin jäsen mainitsee, elinympäristödirektiivin (92/43/ETY)(1) 4 artiklan mukaan jäsenvaltioiden on toimitettava komissiolle luettelo ehdotetuista Natura 2000 -alueista, jolloin niiden on toimitettava myös tiedot kustakin alueesta. Tällaiset tiedot liittyvät luontotyyppeihin ja lajeihin, ja ne perustuvat direktiivin liitteessä III (1 vaihe) määriteltyihin valintaperusteisiin. Ne on toimitettava komissiolle komission määrittelemässä muodossa (nk. tietolomake(2), komission päätös 97/266/EY). Jäsenvaltioiden on hallinnoitava tämä Natura 2000 -verkoston toimintaan kuuluva vaihe, johon kuuluu mahdollisesti julkisia kuulemisia ja ehdotettuja alueita ja niihin liittyviä luonnonarvoja koskevan tiedon levittämistä. Jäsenvaltioiden komissiolle toimittamiin asiakirjoihin (mukaan lukien tietolomake) liittyvissä asioissa olisi käännyttävä kansallisten viranomaisten puoleen. Yleisön oikeudesta saada tietoja komission asiakirjoista 8. helmikuuta 1994 tehdyn komission päätöksen 94/90/EHTY, EY, Euratom(3), sellaisena kuin se on muutettuna komission päätöksellä 96/567/ EHTY, EY, Euratom(4), mukaisesti komissio antaa tietoja ainoastaan omista asiakirjoistaan. Jos komission hallussa on jäsenvaltion tai kansallisen laitoksen asiakirja, pyyntö saada tällainen asiakirja on osoitettava suoraan sen laatijalle. Tässä yhteydessä viitataan ympäristöä koskevan tiedon saannin vapaudesta annettuun direktiiviin 90/313/ETY(5), jonka mukaan jäsenvaltioiden on saatettava ympäristöön liittyvät tiedot kaikkien luonnollisten henkilöiden tai oikeushenkilöiden saataville näiden pyynnöstä ja näiden tarvitsematta osoittaa, että asia koskee heitä, ellei sovelleta poikkeuksia. Komissio aikoo laatia luettelon yhteisön tärkeinä pitämistä alueista elinympäristödirektiivin 21 artiklassa säädetyn menettelyn mukaisesti. Komissio ei halua eikä sillä ole mitään syytä salailla hallussaan olevia, mainittuja alueita koskevia tietoja, vaan aikoo saattaa ne yleisesti saataville heti, kun alueet on valittu yhteisön luetteloon. (1) EYVL L 206, 22.7.1992. (2) EYVL L 107, 24.4.1997. (3) EYVL L 46, 18.2.1994. (4) EYVL L 247, 28.9.1996. (5) EYVL L 158, 23.6.1990.